>> חברת אנלייט זכתה אתמול במכרזים של עיריית הוד השרון והמועצה האזורית רמת נגב להקמה של 13-16 מערכות סולאריות בטכנולוגיה פוטו-וולטאית על גגות מבני ציבור בהספק כולל של 500-700 קילו-ואט.
ההשקעה הכוללת בהקמת המערכות, בכפוף למספר המערכות שיוקמו בפועל, נאמדת בידי אנלייט ב-7.5-10 מיליון שקל. המערכות הסולאריות צפויות להניב הכנסות בהיקף של 1.5-2.0 מיליון שקל בשנה ל-20 שנים על פי חוזה עם חברת החשמל.
המערכות יוקמו בהתאם להסדרה הרגולטורית למתקנים של עד 50 קילו-ואט, שקובעת כי מתקנים בהספק זה ימכרו את החשמל במחיר של 1.51 שקלים לקילו-ואט-שעה, ומתקנים בינוניים שהספקם מ-51 קילו-ואט ועד ל-8 מגה-ואט ימכרו את החשמל שייצרו תמורת תעריף שיירד על פני שנים, ובהתאם להשלמת מכסות חשמל סולארי, מ-1.49 שקלים לקילו-ואט ועד ל-1.28 שקלים לקילו-ואט.
הזכייה של אנלייט במכרזי הוד השרון ומועצת רמת הנגב באה בהמשך לחתימה על הסכם עם חברת EcoEnergy לפיתוח משותף של מיזמים סולאריים באיטליה בהספק כולל של 15 מגה-ואט ובהשקעה כוללת של 43 מיליון יורו. אנלייט תחזיק ב-80% מהמיזם שצופה הכנסות של 6 מיליון יורו בשנה.
אנלייט שבשליטת יורוקום תקשורת של שאול אלוביץ' (44%) קיבלה גם היתר מותנה מרשות החשמל להקמת שתי מערכות פוטו-וולטאיות בינוניות בהספק של 630 קילו-ואט ברמת מגשימים וביונתן שברמת הגולן. בנוסף, היא זכתה במכרזים של עיריות קרית ים וקרית ביאליק להקמת 10 מערכות פוטו-וולטאיות בכל אחד משני היישובים, שיניבו לה הכנסות של 2.2 מיליון שקל בשנה במשך 20 שנה.
גלעד יעבץ, מנכ"ל אנלייט ובעל 3.9% ממניותיה, אמר שהחברה פיתחה יכולות של הרכשה, פיתוח, תכנון הנדסי והקמה. החברה הקימה חברות ייעודיות (SPC) לכל אחד מהפרויקטים שזוכות למימון בנקאי או חוץ-בנקאי ממשקיעים מוסדיים בשיעור ממוצע של 80% מעלות ההקמה. המימון הזר מובטח בשעבוד תזרים המזומנים הצפוי מחוזה רכישת החשמל עם חברת החשמל וללא זכות חזרה לחברה.
מינוף הפרויקטים הקטנים של עד 50 קילו-ואט ביחסים אלו של הון עצמי (20%) להון זר (80%) מאפשר לדברי יעבץ להגדיל את התשואה על ההון העצמי המושקע ליותר מ-20% בשנה, כשבפרויקטים הגדולים התשואות נמוכות מעט יותר בשל התעריפים הנמוכים יחסית.
יעבץ אמר שהחברה הגיעה להסכמים עם בנקים שמובילים את ההשקעות באנרגיה מתחדשת בישראל על מימון החוב הבכיר, כשגם גופים מוסדיים מגלים עניין במימון החוב הבכיר של הפרויקטים.